Ekhva pilotoi 9. luokkalaisten koululääkärin tarkastuksia etäkäyntinä

Kouluterveydenhoitaja kutsuu oppilaat vuosittain terveystarkastukseen. 1., 5. ja 8. luokalla terveystarkastus toteutetaan laajana, jolloin oppilas tapaa sekä terveydenhoitajan että lääkärin. Laajaan terveystarkastukseen kutsutaan mukaan myös oppilaan huoltajat.

Etelä-Karjalassa nämä lakisääteiset lääkärintarkastukset ovat vuoden 2025 aikana jääneet lääkäreiden rekrytointivaikeuksien vuoksi osittain tekemättä. Aiempina lukuvuosina koululääkäreiden tarkastuksia on jäänyt rästiin koronaepidemian takia.

Vuoden 2026 aikana on tavoitteena saada kaikki terveystarkastukset hoidettua. Terveystarkastuksia on tarjottu tehtäväksi lisätyönä vakituisille koulu- ja neuvolalääkäreille sekä muille Etelä-Karjalan hyvinvointialueen (Ekhva) palveluksessa oleville lääkäreille. Myös kilpailutus vuokralääkäreiden käytöstä on tehty.

Kouluterveydenhuollossa ollaan myös aloittamassa maaliskuussa pilotointia etälaitteilla tehtävistä lääkärintarkastuksista. Näissä terveystarkastuksissa kouluterveydenhoitaja on oppilaan kanssa koululla ja lääkäri etäyhteydellä mukana tarkastuksessa. Lapsen huoltaja voi halutessaan osallistua tarkastukseen myös etäyhteydellä.

− Kouluterveystarkastukset ovat aina virka-aikaan, ja etämahdollisuus voi helpottaa koululaisten vanhempien osallistumista terveystarkastuksiin, kertoo koulu- ja opiskeluterveydenhuollon esihenkilö Kaisa Riikonen hyvinvointialueelta.

Pilotointi alkaa maaliskuussa kahdessa koulussa, Kesämäen koululla Lappeenrannassa ja Mansikkalan koululla Imatralla. Koulujen 9. luokan oppilaisiin tai heidän vanhempiinsa ollaan yhteydessä ja tarjotaan etälääkärinaikaa. Kohderyhmän 9. luokkalaisilla on jäänyt viime lukuvuonna laajan terveystarkastuksen lääkärintarkastus väliin.

Lisätietoja:

Kaisa Riikonen, toimintayksikön esihenkilö, koulu- ja opiskeluterveydenhuolto, puh. 040 7746694, kaisa.riikonen@ekhva.fi